
Koulua elämää varten


Syksyn lämpimät säät eivät ottaneet loppuakseen.


Näin kesäiset lämpötilat olivat harvinaisia syyskuussa. Vaikka oli lämmintä, ilmassa oli aistittavissa syksyn tuntua. Ehkä menee vain muutama päivä, kun jo kahlattaisiin loskassa.


Hannele nousi sängystä huonosti nukutun yön jälkeen. Hän oli herännyt yöllä katsomaan kelloa ainakin viisi kertaa. Jännitti. Tänään oli ensimmäinen koulupäivä uudessa opinahjossa. Tunneoli kuin ekaluokkaisella. Hannele oli hakenut - ja päässyt, opiskelemaan unelma-ammattiinsa kultasepäksi.


Lukion jälkeen Hannele oli suorittanut taideteollisuusalan perustutkinnon, mutta opinnot olivat jääneet siihen. Työ oli kutsunut. Hannele oli ollut töissä vanhempien omistamassa kultasepänliikkeessä valmistumisestaan asti. Oppinut paljon, mutta myös jämähtänyt paikoilleen. Hannelella oli suuria haaveita ja intohimoja. Niitä ei toteutettu silloin, jos on jumissa myymälässä rippiristien ja kastelahjojen kanssa aamusta iltaan.


Tilanne oli muuttunut viime syksynä. Hannelen isä oli sairastunut vakavasti. Onneksi isä oli toipunut, mutta raskaat hoidot olivat vaatineet veronsa. Yritys oli ollut pakko myydä. Hannele ei ollut vielä valmis jatkamaan yritystä ilman isää. Hänellä ei ollut tarpeeksi tietoa eikä taitoa. Kenties innostuskin puuttui.


Yrityksen pyörittäminen oli pääasiassa rutiinia, myymistä ja ostamista, asiakaspalvelua.


Hannele halusi enemmän. Hän suhtautui palavalla intohimolla koruihin, kultaan, hopeaan, jalokiviin.


Hän seurasi trendejä, leikkasi lehdistä kuvia, loihti paperille designeja. Jonakin päivänä hänen korunsa olisivat tunnettuja ja haluttuja ympäri maailman.


Vanhemmat olivat toppuutelleet: Hannele-kulta, kilpailu alalla on kovaa. Vain harvat pääsevät huipulle. Hannelle oli päättänyt olla yksi harvoista.


Tänään alkava koulu oli yksi porras eteenpäin. Hannele päätti pukeutua tyylikkääseen mekkoon. Se oli tarpeeksi hillitty kouluun, mutta silti näyttävä ja persoonallinen. Hannele pakkasi laukkuun kyniä, vihkoja ja muuta kouluun liittyvää. Nahkainen olkalaukku oli merkkituote. Toivottavasti se ei herätä pahaa verta ryhmässä. Hannele oli säästänyt laukkuun monta kuukautta. Laukku oli laadukas, kaunis ja käytännöllinen, hyvin tehty. Luultavasti Hannele käyttäisi sitä loppuelämänsä. Hannele osti vähän, mutta aina laadukkaita tuotteita.


Hannele oli kouluun hakiessaan aprikoinut, olisiko hänen ryhmässään muita ”aikuisia” kuin hän. Jos porukka olisi hädin tuskin peruskoulusta valmistuneita teinejä, Hannele pelkäsi, ettei sopeudu joukkoon. Hän oli kuitenkin jo aikuinen nainen, parin vuoden päästä kolmekymppinen. Mitä puhuttavaa hänellä olisi 16-kesäisen kanssa. Tosin hakijalta vaaditaan peruskoulutus, joten tuskin monion kuitenkaan suoraan peruskoulusta tullut.


Yhtä kaikki, oppiminen oli tärkeintä. Hän päätti keskittyä siihen ja saada kaiken hyödyn koulutuksesta.


Ikkunat kiinni, valot pois, hälyt päälle. Hannele laittoi kotiavaimet laukkuunsa. Hän asui vanhempiensa suuressa omakotitalossa. Se oli hänen lapsuudenkotinsa, kaunis ja arvokas rakennus, keskellä kaupunkia. Vanhemmat asuivat talven Espanjassa, nykyään melkein myös kesän. He viihtyivät siellä. Sää oli suosiollinen ja kavereita riitti. Isän vointi oli kohentunut paljon uudessa ympäristössä.


Hannele katsoi ennen lähtöään itseään eteisen peilistä. Ruskeat, loivasti laineilla olevat luonnonkiharat, pitkät hiukset kehystivät symmetrisiä kasvoja.


Tummat suuret silmät, joiden väri oli jotain ruskean ja violetin välillä, näyttivät tänään vakavilta. Ne taisivat näyttää aika usein vakavilta.


Oppilaitos oli kävelymatkan päässä. Hannele lähti ajoissa, ettei tarvitsisi kävellä liian nopeasti ja saapua viime tingassa perille. Koulu oli upea vanha rakennus. Jo ympäristö hyvin hoidettuine puistoalueineen inspiroi ja ruokki luovuutta. Hannele tiesi että tulisi viihtymään täällä.


Pihalla velloi suuri joukko ihmisiä. Iloinen puheensorina kertoi odottavasta innostuksesta. Ovella oli kylttejä, jotka opastivat eri ammattien opiskelijoita löytämään perille omiin tiloihinsa. Hannele bongasi helposti ”kultasepän” ja lähti nuolen suuntaan.


Luokka löytyi ja Hannele astui avoimesta ovesta sisään.


Huoneessa oli kymmenkunta henkilöä, miestä ja naista. Hannelen astuessa sisään useimmat tervehtivät ja hymyilivät ystävällisesti. Hannele hymyili takaisin ja totesi olevansa nuorimmasta päästä. Jokunen opiskelija oli jopa reilustikin vanhemman oloinen. Ei siis teinejä tällä kertaa.


Hannele istui seinän vieressä olevaan vapaaseen paikkaan. Se tuntui turvalliselta tässä vaiheessa.


Tunnelma oli odottava.


Pian Hannelen jälkeen luokkaan astui mies, joka oli oletettavasti opettaja. Eläkeikää lähestyvä harmaantunut parrakas mies näytti lempeältä. Hän tervehti kaikkia luokan edessä.


- Tervetuloa, rakkaat opiskelijat, tulevat kultasepät.


Olen iloinen saadessani jakaa tietoa ja taitoa teille.


Uskon, että tästä tulee loistava seikkailu. Yhteistyön voimalla teistä valmistuu huikeita ammattilaisia ja luovia taitelijoita.


Opettajan puhe keskeytyi, kun ovi tempaistiin koputtamatta auki. Sisään rynnisti nuori mies.


- Onko tämä kultaseppä –luokka?


- Kyllä on, tervetuloa mukaan, sanoi opettaja ystävällisesti. - Etsi itsellesi paikka. Emme ole ehtineet vielä kovin pitkälle… - Joo joo.


Nuori mies antoi katseensa kiertää ympäri luokkaa.


Hannelen mielestä mies näytti ylimieliseltä ja kopealta. Sellaiselta, joka oli tottunut saamaan kaiken, mitä keksi pyytää tai haluta. Tummat, lähes mustat hiukset oli tyylikkäästi leikattu. Parta ja viikset olivat trendikkäät ja hoidetut. Todennäköisesti mies kävi parturissa vähintään joka toinen viikko. Varsin hyvännäköinen, mutta jokin miehen olemuksessa tuntui Hannelen mielestä luotaantyöntävältä.


Hetken seisoskeltuaan miehen katse osui Hanneleen.


Pieni hymynkare häivähti hänen veistoksellisilla kasvoillaan ja hän tuli istumaan Hannelen taakse.


Aivan kuin kylmä tuulahdus olisi käynyt Hannelen paljaiden olkapäiden yli. Miehen partaveden tuoksu sai melkein silmät vuotamaan. Ehkä pullosta oli lorahtanut hiukan liikaa.


- Intuitio… Hannele ajatteli mielessään.


Isä oli opettanut, että luota intuitioon, aina. Se oli myös taiteilijan paras ystävä. Intuitioon isä luotti silloinkin, kun päätti myydä yrityksen. Kohdalle osui juuri sopivasti ketju, joka tarjoutui ostamaan pienen kultakaupan hyvällä hinnalla. Se pelasti ehkä isän hengen ja toi lisää onnellisia elinvuosia hänen vanhemmilleen.


Isä oli kuitenkin jättänyt Hannelelle muutamia upeita jalokiviä ikään kuin varmuuden varalle. Jos sittenkin hänen ainoa tyttärensä päättäisi jatkaa alalla.


Silloin tällöin Hannele meni pankin tallelokerolle tutkimaan aarteitaan. Timantit ja arvokkaat metallit olivat varmasti jopa sadan tuhannen euron arvoisia.


Joitakin suunnitelmia Hannele oli jo tehnytkin. Ne suunnitelmat hän toteuttaisi, kun tuli aika tehdä lopputyö.


Opettaja kertoi omasta taustastaan ja halusi kuulla myös opiskelijoiden motivaatiosta.


- Jospa jokainen kertoisi hieman itsestään ja historiastaan ja miksion tullut opiskelemaan kultasepäksi?


Hannele alkoi jo jännittää omaa vuoroaan. Hän ei millään ilkeäisi kertoa haaveestaan tulla korusuunnittelijaksi. Millä lihaksilla? Peruskoulussakin opinto-ohjaaja oli kyseenalaistanut hänen ammatinvalintansa. ”Ei kuule tuollaisella humpuukilla ansaita leipää. Eihän ihmisillä ole varaa ostaa kalliita koruja.


Mene lähihoitajaksi.”


Hannele kuunteli tulevien opiskelijatovereidensa avautumisia ja ilahtui. Monet heistä toteuttivat vuosikymmeniä pitkän haaveensa kultasepän ammatista.


Silti yhdelläkään ei ollut niin kunnianhimoisia unelmia kuin hänellä.


Hänen takanaan istuva mies esittäytyi. - Tomas, Tomas Virtanen. Timantti - Virtanen on yritys, varmaan tiedätte, Suomen viidenneksi suurin kultakauppaketju.


Hannelen posket punehtuivat kun hän tajusi, että juuri Timantti - Virtanen oli ostanut heidän liikkeensä vajaa vuosi sitten. Sitä hän ei aikonut tunnustaa tälle keikarille.


Tomas jatkoi: - Olen täällä suorittamassa pikaisesti ammattitutkinnon ja jatkan sen jälkeen yrityksessä toimitusjohtajana. Näin olen sopinut isäni kanssa.


Isäni siis omistaa Timantti -Virtasen… Minä en aio näperrellä mitään kihlasormuksia, suoritan vain pakolliset opinnot ja siirryn sen jälkeen vaativampiin tehtäviin.


Tomas katseli yleisöään kuin odottaen aplodeja alamaisiltaan. Kaikki vain istuivat hiljaa ja tuijottivat.


- Vai niin, opettaja vihdoin sanoi. - Oikein hienoa, että on tavoitteet selvillä. Entä sinä? Opettaja katsoi Hannelea.


Hannelea kuumotti. Edellisen puhujan jälkeen ei tehnyt mieli sanoa enää yhtään mitään.


- Ööö… tuota noin, minua kyllä kovasti kiinnostaa suunnittelu. Haluaisin valmistaa uniikkeja koruja.


Tarvitsen oppia kivien käsittelystä ja muotoilusta, Hannele sopersi ja toivoi ettei olisi kuulostanut niin epävarmalta.


Hannele oli kuulevinaan takaansa pienen tuhahduksen. Luultavasti Tomas ei uskonut hänen mahdollisuuksiinsa.


- Erittäin hienoa, sanoi opettaja. - Tavoite korkealle ja sitä kohti. Huomaan että sinulla onkin pitkä kokemus alalta, se on eduksi myös.


Onneksi opettaja ei kertonut enempää Hannelen työkokemuksesta. Olisi ollut liian nöyryyttävää, jos Tomas olisi ilkamoinut ostaneensa hänen isänsä firman.


Käytännön asioiden käsittely veikin leijonanosan aamusta. Opiskelijoille jaettiin materiaalia ja koulun työhuoneiden vuorot. Hannele sai parikseen tytön, jonka kanssa arveli tulevansa hyvin toimeen. Nina oli muuttanut pohjoisesta ja oli ensimmäistä kertaa pois kotoa. Ninan perhe oli kullankaivajien sukua mikä oli Hannelen mielestä kiinnostavaa. Hän odotti yhteisyötä Ninan kanssa innokkaasti.


Koululla oli opiskelijoiden ruokala, tarjottu lounas oli huokea, mikä sopi opiskelijabudjetille mainiosti.


Hannele lähti lounaalle parin ryhmäläisen kanssa.


Tomas tokaisi lähtevänsä ”kunnon lounaspaikkaan”, eikä mihinkään surkeaan opiskelijaruokalaan. He näkivät ikkunasta Tomasin hyppäävän Bemariinsa ja kaasuttelevan pois. Ihan kuin koko ryhmä olisi huokaissut helpotuksesta, mutta kukaan ei sanonut ääneen mitään.


Ruokala oli aivan täynnä eri alan opiskelijoita. Ensimmäisenä päivänä kaikki kynnelle kykenevät taisivat olla paikalla. Jatkossa porukkaa olisi varmaankin huomattavasti vähemmän ja ruokailu sujuisi rauhallisemmin.


Hannele katseli lähes epätoivoisena ympärilleen, mistä löytäisi vapaan paikan. Hänen uudet toverinsa istuivat jo pöydässä, siinä ei enää ollut tilaa. Tarjotin kädessään hän kulki käytävää eteenpäin.


- Istu tähän.


Hannele kuuli äänen vierestään. Pöydässä istui nuorten miesten porukka, rupatellen kovaäänisesti.


- Tässä on paikka, tule istumaan.


Pojat tiivistivät ja pöydän päähän saatiin kuin saatiinkin tehtyä tilaa Hannelen tarjottimelle.


- Eka päivä on tällainen, huomenna täällä ei ole enää ketään, sanoi Hannelen vieressä istuva mies, joka oli kutsunut Hannelen heidän pöytäänsä.


Hannele katseli hiukan ujosti vieressään istuvaa miestä. Mies ei ollut juuri häntä itseään vanhempi, mutta ei näyttänyt opiskelijaltakaan. Ainakaan hän ei ollut ensimmäisen vuoden opiskelija, se oli varmaa.


Mies hymyili. Vaalea, kihartuva tukka näytti siltä kuin olisi jäänyt aamulla kampaamatta. Iloiset kasvot näyttivät hyväntahtoisilta ja ystävällisiltä. Hannele pani merkille myös söpön hymykuopan. Sinisten silmien reunat olivat tummemmat kuin keskusta, todella kauniit silmät. Väri silmissä oli kuin safiirin ja topaasin yhdistelmä. Hannele kiinnitti huomiota tällaisiin asioihin.


Hannele hymyili takaisin.


- Kiitos, hyvin vaikeaa löytää paikkaa, on todella ruuhkaa.


Samalla Hannelen harjaantunut kultasepän silmä havaitsi toisenkin asian, sileän kultasormuksen miehen vasemmassa nimettömässä. Asia selvä, tuumi Hannele.


Hannelella ei ollut koskaan ollut pitkiä suhteita. Oikeastaan hän ei ollut seurustellut vakavasti koskaan.


Lukiossa hänellä oli ollut poikaystävä, kuten muillakin. Suhde, jos sitä edes sellaiseksi voi sanoa, oli kuivunut kasaan kun molemmat lähtivät opiskelemaan.


- Aloititko tänään? mies kysyi Hannelelta. - En ole nähnyt sinua ennen.


- Kyllä, kultaseppä… Hannelen käsi kosketti vaistomaisesti kaulassa olevaa korua. Koru oli kulkenut suvun naiselta toiselle jo yli sadan vuoden ajan.


Hannele oli saanut sen äidiltään muutama vuosi sitten. Tätä korua hänen oli tarkoitus korjata opintojen osana.


- Kaunis koru, tietenkin kultaseppä, olisin voinut melkein arvata, mies hymyili. - Minä olen puuseppä.


Tai nyt opetan talonrakennuspuolella. Kristian.


- Hannele.


Meluisa joukko oli syönyt ja nousi lähteäkseen.


Kristian kääntyi lähtiessään Hannelen puoleen.


- Me toivottavasti tapaamme. Tervetuloa ja oikein hyvää opiskeluintoa sinulle.


- Kiitos, nähdään, Hannele sanoi kun ei muuta keksinyt.


Hannele katsoi, miten miesjoukko loittoni ruokalasta. Kristian näytti olevan kovin suosittu, joka puolelta tervehdittiin ja halailtiin, kun mies ohitti ihmisiä.


Ruokailun jälkeen ryhmä palasi luokkaan. Myös Tomas oli saanut lounasta ja palannut paikalleen Hannelen taakse. Hannele tunsi koputuksen olkapäässään.


- Moi, minä voin olla sinun parisi? Tomas tapitti Hannelen silmiin.


- Minulla on jo pari, Hannele sanoi ja kääntyi takaisin.


- No vaihda. Minä olen sinun parisi, Tomas tokaisi.


Opettaja oli tässä vaiheessa kiinnittänyt huomiota Tomasin ja Hannelen supinaan, joka ei ollut varsinaisesti supinaa ainakaan Tomasin puolelta.


- Tomas, jos sinulla ei ole vielä paria, Aki voi olla sinun parisi. Sopiiko se sinulle, Aki?


Tomas näytti nyrpeältä mutta ei sanonut mitään.


Päivän päätteeksi parit saivat mennä tutustumaan työpisteisiinsä. Jokaisella parilla oli pieni yksityinen sopukka työkaluineen. Tila oli pienen pieni, mutta harvoin siellä oli kaksi yhtä aikaa paikalla. Hannele ja Nina tutkivat tarpeistoa, suurin osa tavaroista oli hyvin tuttuja heille molemmille.


- Eikö ole aivan ihana tuo Tomas, Nina huokasi.


- Kerta kaikkiaan komea, kuin joku julkkis tai malli.


- Onhan hän, mutta vaikuttaa aika tylyltä luonteelta, Hannele sanoi varovasti.


- Eikä ole, varmaan vaan jännittää uusia ihmisiä, Nina puolusti. - Ja tuollaiset hyvännäköiset ihmiset ovat tottuneet pitämään välimatkaa muihin.


- Voi olla, Hannele ei halunnut alkaa kinastella asiasta. Eikä hän loppujen lopuksi tuntenut koko ihmistä. Ninahan saattoi olla oikeassa. Hannelella ei kuitenkaan ollut mitään halua ystävystyä Tomasin kanssa. Jos Nina halusi, se oli hänen asiansa.


- Olisinpa päässyt Tomasin pariksi, Nina huokaili.


Hannele nosti kulmiaan. Nina oli toki nuori ja varmaan aika kokematon, mutta noin lapselliseksiko hän osoittautuu? Olisi sittenkin pitänyt toivoa pariksi keski-iän ylittänyt Aki.


- Voithan sinä kysyä, haluaako Aki vaihtaa paria, Hannele sanoi äkkiä. - Minulle on sama, kuka parini on.


Paitsi kunhan se ei ole Tomas. Jos hän joutuisi kuuntelemaan Ninan haikailuja Tomasista kaksi vuotta, hermot olisivat riekaleina. Jos ensimmäinen päivä ottaa näin koville, tuskin se siitä paranee.


- Ihanko totta? Eikö sinua haittaisi? Nina sanoi toiveikkaasti. - Vaikka tuskin Tomas minua haluaa.


Varmaan hän haluaa sinut, kauniin, pitkän ja hoikan naisen.


- Höpsis, Hannele puuskahti.


Hannele mietti, oliko Nina kuullut heidän välisensä keskustelun.


- Kysy, sillä tuo selviää, Hannele tokaisi ja toivoi, ettei kuulostanut liian tylyltä. Tulihan tuosta paha mieli, kun toinen haluaa vaihtaa heti paria. Hannele luuli että heillä synkkasi.


- Uskaltaisinko? No jos koitan, ethän varmasti pahastu, Nina varmisti.


Nina poistui työtilasta ja lähti etsimään Akia ja Tomasia. Hannele puri hammasta. Ärsytti todella paljon. Hänellä oli jo Lapin kullan kimallus mielessään, kun Nina kertoi perheensä yrityksestä. Eikä tuntunut yhtään kivalta joutua hylätyksi.


Pian Nina palasikin Akin ja Tomasin kanssa.


- Akille sopii, että vaihdetaan pareja, Niina riemuitsi. - Ja Tomasille myös.


Nina tuijotti Tomasia häpeilemättä. Tuskin kenellekään jäi epäselväksi, että tyttö oli korviaan myöten ihastunut. Tomasia asia ei näyttänyt vaivaavan, päinvastoin. Hän nautiskeli huomiosta täysin rinnoin. Akia tilanne sen sijaan näytti huvittavan.


- Kelpaankos minä sinulle, Hannele, herrasmies hymähteli.


- Tietenkin.


Kun Tomas ja Nina olivat siirtyneet omaan huoneeseensa, Aki istahti tuoliin ja huokaisi.


- Tuntuuko sinustakin, että tyttö tulee vielä polttamaan näppinsä ja särkemään sydämensä? Tyttö taitaa olla melko kokematon ja sinisilmäinen.


Hannele ei oikeastaan olisi halunnut sanoa yhtään mitään. Asia ei kuulunut hänelle.


- Voi olla, hän vastasi kuitenkin.


Hannele halusi ainoastaan päästä alkuun opiskelussa. Nyt olisi suunniteltava, miten yhteistyö sujuu Akin kanssa.


- Onko sinulla toivomuksia työhuoneen suhteen?


Työskenteletkö mieluummin aamuisin vai iltaisin?


Meillä on myös se ryhmätyö, sitäkin voisimme miettiä.


Aki näytti hieman vaivaantuvan Hannelen tarmokkaasta aloituksesta. Viidenkympin paremmalla puolella oleva herra oli tottunut tekemään asioita omaan, maltilliseen tahtiin.


- Istutaanpa hetkeksi alas ja tuumaillaan.


Vaikka Hannele olisi jo halunnut tarttua töihin eikä istuskella, hän peitti kärsimättömyytensä ja he istuivat alas. Hannelella oli selvät sävelet. Hän aikoi suunnitella korusarjan. Luonnokset olivat jo valmiina, samoin kuin kivet. Opettajalta hän toivoi saavansa käytännön neuvoja ja tukea. Hän paljasti Akille kunnianhimoiset unelmansa. Hän harvoin puhui unelmistaan kenellekään.


- Todella hienoa, uskon että onnistut mainiosti. Sinulla on varmasti loistava tulevaisuus edessäsi. Minulla tilanne on vähän erilainen. Ostin muutama vuosi sitten kultasepänliikkeen, tai oikeastaan muutaman. Liikkeissä on oma osaava henkilökunta. Innostuin kuitenkin vanhoilla päivilläni hakemaan opiskelemaan, jotta minäkin olisin hiukan jyvällä asioista. Sen kunnianhimoisempia tavoitteita minulla ei ole, perusjutut, siinä se.


Hannele kertoi isänsä liikkeestä. Samanlaisessa pikku kaupassa hänkin oli perusasiat oppinut. Nyt ei ollut enää kauppaa, mutta unelma korujen suunnittelusta ei ollut kadonnut mihinkään.


- Tavataan aamulla täällä ja suunnitellaan jatko, Aki sanoi. - Luulenpa, että tästä kehkeytyy vielä oikein hedelmällinen yhteistyö.


Myös Hannelella oli hyvä tunne. Aki ei lytännyt hänen tavoitteitaan.


Muu ryhmä oli saanut sovittua kuviot myös ja porukka lähti valumaan ulos. Hannele näki, että Nina hyppäsi Tomasin auton kyytiin. Suhde näytti etenevän vauhdilla.


Kotiin päästyään Hannele soitti äidille. Espanjassa oli vielä kuuma kesä.


- Miten ensimmäinen päivä meni? Äiti kysyi.


- Ihan ok. Sain parikseni kuusikymppisen miehen, joka omistaa pienen kultasepänliikkeen, naurahti Hannele.


- Eli kuin isä, nauroi äiti. - Johan nyt kävi huono tuuri. Eikö siellä ollut yhtään komistusta, jonka olisit napannut?


- Ei ollut, Hannele sanoi nopeasti.


Äiti ja isä varmasti toivoivat, että Hannele löytäisi kumppanin. He eivät koskaan sanoneet mitään, mutta kyllä Hannele sen arvasi. Serkuilla oli perheet, talot ja lapset. Hänellä oli aivan erilaiset tulevaisuuden suunnitelmat. Siihen tulevaisuuteen olisi vaikeaa sovittaa mies ja lapsia.


Hannele päätti vielä käydä tallelokerolla ennen kuin pankki sulkisi ovensa. Nyt tarvittiin inspiraatiota kivistä. Hän ottaisi muutaman kuvan puhelimeensa.


Luonnokset olivat jo valmiina, ja Hannele neuvottelisi opettajan kanssa jatkosta.


Kaupungilla oli paljon väkeä. Lämmin syyspäivä houkutteli nauttimaan viimeisistä auringonsäteistä ennen talven tuloa. Jopa terassit olivat auki, luultavasti opiskelijoiden takia. Kaupungissa oli paljon uusia ihmisiä.


Hannelella olisi vielä tunti aikaa asioida pankissa.


Virkailijat tunsivat hänet ja hän pääsi lokerolleen vaivatta. Hän otti jalokivet esiin ja alkoi kuvata niitä.


Miten kauniita ne olivat! Osa oli hiomattomia, mutta silti niiden loistokkuus ei jäänyt epäselväksi. Enemmän kuin kivien rahallista arvoa, Hannele arvosti kivien suurenmoista ylevyyttä.


Hannele laittoi arvokkaat aarteet varovasti takaisin laatikkoon. Hän nyökkäsi ja hymyili pankin virkailijoille lähtiessään. Luultavasti kukaan muu pankkiholvin omistaja ei käynyt näin usein lokerollaan.


Jatkossa hän varmaan kävisi vielä useammin.


- Hannele, Hannele hei!


Hannele kääntyi äänen suuntaan ja näki Ninan vilkuttavan hänelle ravintolan terassilta. Hannele hymyili ja vilkutti takaisin. Hän otti jo askeleen Ninan suuntaan kunnes huomasi Tomasin, joka kantoi drinkkejä pöytään.


Nina oli noussut pöydästä ja tuli Hannelen luo.


- Tuletko istumaan iltaa minun ja Tomasin kanssa?


Tomasilla on jotain kavereitakin tulossa tänne.


Hannele vilkaisi pöytään, missä Tomas siemaili pitkästä lasista juomaa.


- En taida tällä kertaa, kiitos, mutta hauskaa iltaa teille.


Hannelesta näytti, että Nina oli helpottunut, kun Hannele kieltäytyi kutsusta. Kenties nuori nainen koki Hannelen kilpailijakseen, vaikka ei olisi voinut olla enempää väärässä. Tomas puistatti häntä.


Nina palasi pöytään ja sumeilematta Tomas suuteli tätä. Ninalle se näytti sopivan. Tomas varmisti, että Hannele näki koko episodin. Tomas hymyili vinosti, kun Hannele kääntyi ja lähti kotiin.


Hannele oli hiukan huolissaan Ninasta, mutta luotti tytön arvostelukykyyn. Luultavasti hän halusi vain pitää hauskaa. Aikuinen ihminen tietää mitä tekee.


Kotona Hannele unohti opiskelutoverinsa ja uppoutui täysin tulevaan tehtäväänsä. Värikynät, luonnokset, työjärjestys… Hannele havahtui vasta kun huomasi että ilta oli pimennyt. Kello oli jo yhdeksän.


Hän pakkasi tavarat laukkuunsa. Toivottavasti opettajalla olisi huomenna aikaa katsoa hänen luonnoksiaan.


Vasta yksi päivä takana koulussa ja Hannele pursui tarmoa ja ideoita. Hän todella oli nyt oikealla polulla. Hän nautti kupillisen kaakaota ja toivoi saavansa unta valtavasta innostuksestaan huolimatta.

